Vacation / Puhkus | Days Worth Living!
Rubriigiarhiiv: Vacation / Puhkus
Puhkuse lõpp ja intervjuu EKAs!
Täna siis ongi minu puhkuse viimane päev. Kaks nädalat on möödunud justkui lennates ja õiget puhkust nagu polegi olnud. Samas ootan ma juba täitsa põnevusega tööpostile naasmist. Kuigi varajane ärkamine pole just minu rida, siis rutiini tagasi langedes saab sellestki üle 🙂
Mis siis aga selle kahe nädala jooksul juhtunud on, et polegi nagu õiget puhkust olnud?
Nooooo… enamik teist juba teab, et alustan sügisel õpinguid EKA moestilistika erialal (jeee!) ja just see ongi nõudnud lõviosa minu puhkusest. Portfoolio ettevalmistamine nimelt!
Kuna ma ei ole tulnud mõnest kunstiklassist või käinud rohketes disainiringides, kus voolida, joonistada või muu käsitööga tegeleda, olid minu kodus ainsateks töödeks lasteaias maalitud pildikesed, mille ema kunagi kausta kõrvale oli pannud ja stilistika, mille tegin ajakirjale MOOD. Natukene mõeldes – ilmselgelt ei lähe üks normaalne isik EKA sisseastumisvestlusele töödega, mis on tehtud lasteaias. Seega pidin kõik mõtted ühe nädalaga ellu viima ja kokku köitma.
Siinkohal tänan Karinat, kes aitas mul ideid ringi loopida ja muidugi Laurit, kes meid ringi sõidutas, kui me tahtsime jubeda vihmase ilmaga kunstitarvete poodi minna.
Aga nii ma siis veetsin oma esimese nädala puhkusest. Hommikust õhtuni meisterdades ja püüdes kõike õigeks ajaks valmis saada. Mõned pildid ka protsessist…
Super aitäh ka Marele, kes oma vabast ajast minu disainitud riietele modelliks tuli. Temaga koos tehtud pildid ja nö kaadritaguse edastan ma aga näiteks järgmises postituses, kuna enamik neid pilte on Williami arvutis.
Ja muidugi aitäh Williamile, kes lasi mul enda toast suurepärase disainimis/sodi-igal-pool toa teha!
Ilmselgelt elasin ma selles voodis terve nädala…
Heaküll… Vahepeal ma koristasin ka… (Khmkhm – korra!)
Ja nii see portfoolio valmis saigi!
Suure töö tulemus, nagu teada, oli siis see, et sain ligi kolm tundi peale vestlust kirja, mis ütles, et olen vastu võetud moestilistika erialale. (Veelkord jee!)
Teise nädala aga sõitsin päevaks Tartusse, et vanaema ja Braksut külastada, pidasin muidugi ka sünnipäeva ja sain koguni kaks täiesti vaba päeva (kaasaarvatud tänane), et niisama vedeleda. Tundub, et sellest vabast ajast mulle piisab, sest käed sügelevad juba actioni järele ja mõte muudkui töötab, et mida uut ja huvitavat nüüd ellu viia.
PS! Kiigake kindlasti ka Movie of the Month rubriiki, sest täna kirjutasin teisest filmist, mida kindlasti peaks nägema!
See postitus avaldati Estonian Academy of Arts / EKA, Fashion / Mood, Life happenings / Elust enesest, Vacation / Puhkus kategoorias 31. juuli 2011 , autoriks Sirli Lump.